রেমালের প্রভাবে ফুঁসছে গঙ্গা, ভাসবে কলকাতা

কলকাতা: শক্তি বাড়িয়ে ক্রমেই উপকূলের দিকে ধেয়ে আসছে ঘূর্ণিঝড় রেমাল (Cyclone Remal)। গঙ্গা ফুঁসতে শুরু করে দিয়েছে এখন থেকেই। গঙ্গার (Ganga) জলস্তরের উচ্চতা ইতিমধ্যেই প্রায় ১৭ ফুটের কাছাকাছি পৌঁছে গিয়েছে। রবিবার মধ্য রাতেই ঘূর্ণিঝড় সাগরদ্বীপ ও বাংলাদেশের খেপুপাড়ার মাঝে ল্যান্ডফল করতে পারে। ইতিমধ্যেই ‘রেমাল’ তার অস্তিত্বের জানান দিচ্ছে। ভোর থেকেই সুন্দরবন থেকে শুরু করে কলকাতা, দুই ২৪ পরগণা সহ একাধিক জেলায় বৃষ্টিপাত শুরু হয়েছে। বেলা বাড়তেই দুর্যোগ বাড়বে। হাওয়া অফিস বলছে, সোমবার বিকেল পর্যন্ত দুর্যোগ চলবে। কবে বদলাবে পরিস্থিতি।

ঘূর্ণিঝড়ের প্রভাব কলকাতায় (Kolkata) পড়বে। পুরনিগমের কন্ট্রোল রুম থেকে সর্বক্ষণ নজর রাখা হচ্ছে মহানগরের পরিস্থিতির উপর। আগামী ২-৩ ঘণ্টায় উপকূলে ঝড়বৃষ্টির (Rain Strom) সম্ভাবনা। কলকাতা, হাওড়ায় ঝড়-বৃষ্টির পূর্বাভাস। উত্তর ও দক্ষিণ ২৪ পরগনায় ঝড়-বৃষ্টির পূর্বাভাস। পূর্ব মেদিনীপুরেও ঝড়-বৃষ্টির পূর্বাভাস। রবি-সোমবার দুই ২৪ পরগনা জেলায় ২০০ মিলিমিটারের বেশি বৃষ্টিপাত হবে। কলকাতা, পূর্ব মেদিনীপুর, হাওড়া, হুগলি জেলায় অতি ভারী বৃষ্টির সম্ভাবনা রয়েছে। ১০০ থেকে ১২০ কিলোমিটার বেগে বইবে দমকা হাওয়া। সোমবার বেশি বৃষ্টি হবে নদিয়া মুর্শিদাবাদ, পূর্ব বর্ধমান, বীরভূম জেলাতেও।

আরও পড়ুন: শালিমার রেল ইয়ার্ডে ট্রেনের চাকায় বাঁধা হল চেন-তালা

গঙ্গার জলস্তর বাড়তে থাকায়, প্রাকৃতিক দুর্যোগের এই পরিস্থিতিতে গঙ্গার ঘাটের ধারের লকগেটগুলি দুপুর দেড়টা থেকে সন্ধে ৬টা পর্যন্ত বন্ধ রাখার সিদ্ধান্ত নেওয়া হয়েছে। এই লক গেটগুলি বন্ধ থাকার ফলে ওই সময়ে কলকাতার কোনও নিকাশি জল সেখান থেকে বের হতে পারবে না। এই পরিস্থিতির মধ্যে যদি একটানা তুমুল বৃষ্টি নামে শহরে, তাহলে জলে ভাসতে পারে কলকাতা। শহরের বিস্তীর্ণ এলাকা জলমগ্ন হওয়ার আশঙ্কা রয়েছে।